als_Latn dik_Latn sag_Latn
Me moton “Ti je pjesë e atdheut”, Ministria e Diasporës sot ka filluar me fushatën dymujore për promovimin e regjistrit të diasporës, me të cilën Qeveria e Republikës së Kosovës synon të afroj Kosovën me bashkatdhetarët që jetojnë dhe veprojnë në mërgatë.
Ministri i Diasporës, Valon Murati, tha se sivjet mbi 200 regjistrues anë e kënd Kosovës do të jenë në shërbimin e bashkatdhetarëve për t’ua mundësuar regjistrimin.
“Procesi i regjistrimit është i rëndësishëm sepse përveç që ne do të dimë për numrin dhe shtrirjen e bashkatdhetarëve tanë, ne do të dimë edhe për strukturën e familjes sonë në diasporë, shkollimin, profesionet, shoqatat dhe bizneset dhe si rrjedhojë do të jemi më të përgatitur si shtet të ndërtojmë politika të duhura në raport me diasporën tonë”, tha Murati.
Kryetari i Kuvendit të Republikës së Kosovës, Kadri Veseli, thesoi se fushata e regjistrimit të diasporës përbën një veprim shumë të qëlluar në drejtim të adresimit të problemeve me të cilat ballafaqohen bashkatdhetarët tanë. Veseli tha se diaspora është pjesë e atdheut, e qenësisë dhe e historisë së dhimbshme nga vitet më të rënda të popullit tonë, të cilët u larguan nga vendi të rrethuar nga shumë rreziqe.
Ai shtoi se bashkatdhetarët tanë nuk janë numra, por janë vlerë e popullit tonë, e të gjitha profileve, prandaj edhe kërkoi nga regjistruesit, qytetarët dhe institucionet, që të sillen mirë me bashkatdhetarët, sepse ata kanë dhënë, po japin dhe do të japin shumë për Kosovën. Sipas Veselit, ky regjistrim do të evidencojë kapacitetet e diasporës, kapacitetet i cili ende nuk është shfrytëzuar sa duhet.
Kjo fushatë do të zgjasë për një periudhë dymujore me aktivitete te ndryshme në gjithë territorin e Kosovës, ku bashkatdhetarët që vizitojnë Kosovën do të kenë mundësin që në ekipet mobile nëpër qytetet e Kosovës të regjistrohen. Ata po ashtu do të kenë mundësinë që të vizitojnë uebfaqën www.rdks.info dhe të regjistrohen në mënyrë digjitale.
Fushata mbështetet nga projekti “Përfshirja e diasporës në zhvillim ekonomik” i financuar nga Ministria e Punëve të Jashtme e Finlandës dhe zbatohet nga Programi për Zhvillim i Kombeve të Bashkuara (UNDP) në Kosovë dhe Misioni në Kosovës i Organizatës Ndërkombëtare për Migrim (IOM).
als_Latn als_Latn als_Latn als_Latn als_Latn als_Latn als_Latn